google/wiki40b huggingface dataset:
EUFOR Concordia

EUFOR Concordia var en fredsbevarende operasjon i regi av EU i Republikken Makedonia. Operasjonen var i virksomhet fra 31. mars til 15. desember 2003. Oppgaven var å beskytt observatører fra EU og OSSE. Disse overvåket iverksettelsen av Ohridavtalen, fredsavtalen mellom makedonske og albanske partier. EUFOR Concordia overtok oppgaven etter NATOs Operasjon Allied Harmony. 
EUFOR Concordia hadde en styrke på 350 mann. Norge bidro med seks offiserer til operasjonen. 
EUFOR Concordia var et ledd i EUs sikkerhets- og forsvarspolitikk (ESDP) og var unionens første militære fredsbevarende styrke. Politioperasjonen Proxima, som også var ledet av EU, overtok etter militæroperasjonen EUFOR Concordia.
Hideaki Kitajima

Japans herrelandslag

Hideaki Kitajima spilte tre landskamper for Japans herrelandslag.
Linognathidae

Utseende

Avlangt-ovale lus, bakkroppen er stor, forkroppen ganske liten, beina korte.
Hodet er stort sett lengre enn bredt, med en kort og kraftig sugesnabel. Antennene er korte og kraftige.

Liv og utvikling

Familien har medlemmer som lever på hjorter, kveg, antiloper og kameldyr mellom hovdyrene, og på hundelignende rovpattedyr.

Utbredelse

Familien ser ut til å være utbredt i alle verdensdeler.
AIK Bandy

AIK Bandy er en bandyklubb, grunnlagt i 1905 som holder til i Stockholm i Sverige. Klubben ble svensk mester i bandy for herrer i 1909, 1914 og 1931.
Quitirrisí indianske territorium

Quitirrisí indianske territorium er et territorium for huetar-folket i Costa Rica. Det befinner seg i distriktet Quitirrisí i kantonen Mora, sørvest for landets hovedstad San José. Territoriet har om lag 1 000 innbyggere (2018).
Chimalhuacán

Chimalhuacán er en by og en kommune i delstaten México i Mexico. Navnet kommer fra nahuatl og på norsk kan dette oversettes til «skjoldstedet». Chimalhuacan befinner seg like utenfor Mexicos føderale distrikt nordøst i Edomex. Dette gjør Chimalhuacán til en del av Mexico bys storbyområde, ZMCM.
Hedgefond

Hedgefond er et samlebegrep for en profesjonelt forvaltet fondsinvestering som har relativt frie rammer for investeringsaktiviteten sammenlignet med ordinære verdipapirfond. Den vesentligste forskjellen ligger i forvalterens frihet til å benytte seg av ulike finansielle instrumenter, herunder derivater, og muligheten til å selge seg short og belåne porteføljen. Hovedsakelig skjer investeringene i aksje-, rente- og valutamarkedet, eventuelt også i råvaremarkedet og i andre finansielle markeder. Formålet med investeringene er typisk å gi positiv avkastning uavhengig av markedsutviklingen, såkalt absolutt avkastning.
For den enkelte investor gir fondet muligheten til å redusere (ved risikospredning) eller øke risikoen (belåning), avhengig av hvilken form for hedgefond man er investert i og hvilke risikopreferanser man har.
For kapitalmarkedet bidrar hedgefond med å tilføre markedslikviditet. Samtidig bidrar muligheten for shortsalg at markedet reflekterer rett pris. Det vil si at «dyre» aktiva blir solgt og «billige» aktiva blir kjøpt inntil man oppnår en markedslikevekt hvor prisene reflekterer antatt virkelige verdier. 
Hedgefond finnes i en rekke ulike varianter. Det er vanlig å klassifisere fondene etter aktivaklasse (aksje-, rente-, valuta- eller råvarefond), hvilken investeringsstrategi fondet har (Long/short, global macro, events, osv.) og hvilken juridisk struktur fondet har (onshore, offshore, AIF, UCITS, etc.). Fondets juirdiske struktur spiller en stadig økende rolle, ettersom de ulike strukturene i ulik grad tilbyr beskyttelse av investoren.

Hedgefond i Norge

Finanstilsynet åpnet for hedgefond i Norge i 2010.
Kristiansenitt

Kristiansenitt er et sjeldent, scandiumholdig mineral. Det har den kjemiske samansetnibgen: Ca2ScSn(Si2O7)(Si2O6OH). Det ble på verdensbasis første gang beskrevet fra Heftetjern i Tørdal i Telemark.
Det er oppkalt etter Roy Kristiansen (1943- ) som er en norsk amatørmineralog.
Bembidion femoratum

Utbredelse

Bembidion femoratum finnes i nesten hele Europa, østover til Tyrkia og Aserbajdsjan i Asia. Den er også registrert fra Norge.

Utseende

Bembidion femoratum er en liten løpebille med en ganske slank og litt flat kroppsform. Antenneleddene har lange hårbørster i spissen, antennens fjerde ledd har fine korte tilliggende hår. (Krever forstørrelse for å se), Fasettøynene er noe utstående. Maxillarpalpene har et lite og nålformet endeledd, dette skiller slekten fra de andre nordiske løpebillene, hvor dette leddet er mye større og mer økseformet. Mange av artene i slekten Bembidion er like hverandre og er vanskelige å artsbestemme.

Levevis

Bembidion femoratum tilhører gruppen av insekter med fullstendig forvandling (holometabole insekter), som gjennomgår en metamorfose i løpet av utviklingen. Larvene er radikalt forskjellige fra de voksne, både i levevis og i kroppsbygning. Mellom larvestadiet og det voksne stadiet er et puppestadie, en hvileperiode, der billens indre og ytre organer endres.
Råholt ungdomsskole

Råholt ungdomsskole er en ungdomsskole på Råholt i Eidsvoll kommune. Den ble tatt i bruk bruk 3. januar 2005. Skolen har ca. 500 elever og et personale på 60. Dette gjør skolen til den største ungdomsskolen i Eidsvoll. Skolebygningen er et eksempel på en delvis åpen skole. Det har blitt bygd på ny fløy med et større audiorium, administrasjon, kontorer og spesialrom. 
Skolen ligger plassert sentralt på Råholt med Råholt bad, Råholthallen og Søndre samfunn som de nærmeste naboene.
Rektor er Stine Strøm (2018).

Arkitektur

Skolen er tegnet av Kristin Jarmund Arkitekter AS, med Kristin Jarmund, sivilarkitekt MNAL, som ansvarlig arkitekt og Trine Hjelle, interiørarkitekt MNIL, og Kjell Kristian Karlsen, sivilarkitekt MNAL, som saksarkitekter.

Priser og utmerkelser

Råholt ungdomsskole vant førstepremie da Designers Saturday og NIL 3. september 2005 i fellesskap kåret årets beste interiør.
MS «Thorbjørn»

Historie

Før fartøyet ble ombygd til sivil person- og varetransport, var det et militært landgangsfartøy av typen L-50. Disse landgangsfartøyene ble benyttet innen den svenske flåten og det svenske kystartilleriet fra 1950-årene frem til 1980-årene. L50-båtene ble blant annet benyttet av «Urkustjägarna» (svensk marineinfanteri) for hurtig landsetting av personell under ild.

Terrorangrepet den 22. juli 2011

MS «Thorbjørn» skysset terroristen over til Utøya før angrepet på AUFs sommerleir den 22. juli 2011. Kun få minutter etter at de første skuddene ble løsnet la fartøyet fra land, med ni personer ombord. Først en god stund etter at gjerningsmannen var pågrepet, ble båten benyttet til redningsarbeid. Båten ble også i ettertid avbildet i media, under politiets rekonstruksjon av udådene.
Maksveringar

1. episode

Etter at Jon får et brev fra Amerikas forente stater om en arv etter broren, vil plutselig mange være i slekt med ham.

2. episode

Bygdas nye lærerinne har nye idéer og nye måter å gjøre ting på. Ikke alt faller i like god jord.

3. episode

Folket i bygda begynner å uroe seg over at naboene Tomas Håbrand og Nils Tårepersar krangler så meget. Til slutt blir forliksrådet sendt ut for mekling.

4. episode

Det feires Jonsok i Maksver. Bygda får storfint besøk av Caroline fra Amerikas forente stater. Det snakkes om at hun skal lage en film. Mange vil gjerne gjøre inntrykk på damen.
LibreOffice Calc

LibreOffice Calc er et program i kontorprogramvaren LibreOffice, som blir utviklet av The Document Foundation. Programmets oppgave er å skape regneark.
Programmets funksjonalitet er sammenlignbar med Microsoft Excel og Lotus 1-2-3.
Første versjon var 3.3 og ble lansert 25. januar 2011 som en fork av OpenOffice.org Calc. Siste versjon er 5.1.2 som ble lansert 7. april 2016.
Frokost

Frokost er for de fleste mennesker dagens første måltid. Det inntas om morgenen.

Frokostretter rundt om i verden

Hva som er vanlig å spise til frokost varierer fra hjem til hjem, og fra land til land. 
I Storbritannia for eksempel spiser man mer egg og bacon. I andre land er det vanlig med mat som for eksempel vafler, pannekaker, grøt, toast osv. Det er altså ganske vanlig rundt om i verden å spise varm mat på en eller annen måte til frokost. 
I Norge består en typisk frokost av kornprodukter med pålegg som ost eller skinke. Mange drikker også kaffe, melk og/eller juice til frokosten.

Begrepsbruk

Det danske ordet «frokost» er det nordmenn kaller lunsj. I Danmark har man rett og slett et annet ord for frokosten. De kaller frokost «morgenmat», og lunsjen for frokost.
TL-klubben

TL-klubben er en bokklubb for jenter mellom 9 og 15 år, drevet av forlaget Stabenfeldt AS. Klubben har i dag ca. 15 000 medlemmer og finnes også i Sverige og Finland. TL-klubben ble startet i 1987, og redaktøren for den norske klubben er Else K. Jacobsen. Navnet TL er en forkortelse for Topp Lesning. Men da klubben startet, sto TL for «Tuppen og Lillemor» på grunn av de populære tegneseriebøkene som medlemmene fikk i pakkene.
Bokklubben presenterer titler av blant annet barnekrimforfatteren Norah McClintocks bøker om «Chloe» og «Robyn», og videre «Zanna-serien», «Starlightserien» og «Forviklinger-serien». Med bokpakkene sender klubben et medlemsblad, en vervebrosjyre og ulike ting som er ment å treffe interesseområdet til jenter i målgruppen.
Jesu dulcis memoria

Jesu dulcis memoria er en latinsk liturgisk hymne fra før eller rundt år 1200. Teksten tilskrives tradisjonelt Bernhard av Clairvaux. Mange komponister har satt melodi til hymnen. En egen gregoriansk melodi  fikk den først med det romerske antifonale av 1912. 
På tysk finnes det en katolsk gjendiktning av Friedrich Dörr (O lieber Jesu, denk ich dein).

Tradisjonshistorie

Hymnen er blitt overlevert siden 1100-tallet i forskjellige håndskriftet. Strofenes antall varierer fra 42 til 53. Ad disse ble tre avsnitt, hver på fem strofer, utvalgt til tidebønnene til Jesu navnefest, som frem til den katolske liturgireformen i 1960-årene falt på søndag mellom nyttår og Epifani: Jesu dulcis memoria til vesper, Jesu rex admirabilis til matutin og Jesu decus angelicum til laudes.
Diktningen står Bernhard av Clairvaux' Jesusmystikk nær. Men overleveringshistoriske og språklige forhold gjør det likevel usannsynlig at det var han som skrev hymnen.

Innhold og form

Hymnen er en meditasjon om erfart fortrøstelse og vedvarende lengsel etter Jesu nærvær.
Strofeformen har vært alminnelig siden Ambrosius av Milanos tid (parrimstrofe), med fire åttestavelses lange linjer. Det fremherskende rimskjema er A–A–A–A.
Alexander Schallenberg

Liv og virke

Alexander Schallenberg ble født som sønn av en østerriksk diplomat. Han studerte jus fra 1989 til 1994 ved universitetet i Wien og ved Université Panthéon-Assas. Han avsluttet sin utdannelse med studier i europeisk rett ved Collège d’Europe i Brügge.
Han gikk i 1997 inn i diplomatiet og arbeidet i utenriksdepartementet, hovedsakelig i EU-avdelingen. Hans første utenlandsoppdrag var som EU-ekspert ved Østerrikes representasjon (Ständige Vertretung) i EU i Brüssel.
I desember 2005 vendte han tilbake til Wien og arbeidet som pressetalsmann for utenriksministrene Ursula Plassnik hennes etterfølger Michael Spindelegger.  Han har deretter blant annet ledet staben for strategisk utenrikspolitisk planlegging i Østerrikes UD, og ledet også Europa-avdelingen. Før utnevnelsen som utenriksminister ledet han avdelingen for koordinering av EU-saker ved forbundskanslerens kontor.
Absolute Music 61

Absolute Music 61 er det 61. samlealbumet i den norske Absolute Music-serien og ble utgitt 10. mai 2013.
Kapp Norvegia (Frans Josefs land)

Kapp Norvegia er en odde på den russiske øygruppa Frans Josefs land i Barentshavet. Ved denne odden overvintret Fridtjof Nansen og Hjalmar Johansen vinteren 1895/96 etter sitt fremstøt for å nå Nordpolen.
Tuften etter Nansens Johansens overvintringsted ble gjenfunnet i 1990 av en norsk-russisk ekspedisjon.
Sør-Troms museum

Sør-Troms Museum er et regionmuseum og spesialmuseum som dekker kommunene Bjarkøy, Harstad, Kvæfjord, Skånland, Lavangen, Salangen og Ibestad. Museet er en sammenslåing av flere museer, deriblant Trondarnes Distriktsmuseum og Trastad Samlinger. Regionmuseet har ansvaret for kulturminnearbeid, bygdetun og drift av museumsanlegg.Verdens eldste seilende skonnert Anna Rogde er fra 2010 også en del av Sør-Troms Museum.
Gullbasser

Utseende

Middelsstore til svært store (5-120 millimeter) biller, gruppen omfatter noen av verdens største biller i den afrikanske slekten Goliathus. Kroppen er litt flattrykt og kantete, hos mange blank og metallisk, sjelden påfallende hårete. Hodet er mer eller mindre skovlformet, kan ha et horn i midten, antennene ganske korte og bladformede. Beina er middels kraftige, føttene (tarsene) ofte nokså lange. Flygevingene er temmelig store, gjerne mørkt fargede. Larvene er C-formede, tykke, bleke og tynnhudete, med tre par korte bein i forenden og en stor hodekapsel.

Levevis

En del gullbasser, deriblant de norske artene, kan fly med lukkede dekkvinger i stedet for å måtte ha dem sperret opp og ut til sidene. Det kommer av at dekkvingenes kant på siden har en utskjæring som gir plass for vingebevegelsene, som bildet oppe til høyre viser. Larvene utvikler seg gjerne i muld eller annet råtnende plantemateriale.

Habitat

De voksne av mange arter besøker ofte blomster i godt vær men holder seg skjult når det er overskyet. 
Larvene lever ofte av vedmuld inne i hule trær, men noen holder til for eksempel i maurtuer.
Sjømann

Sjømann er betegnelsen på en som har sitt yrke på sjøen. Når en til vanlig snakker om sjømenn eller sjøfolk vil det som regel menes de kvinner og menn som arbeider i handelsflåten, men uttrykket dekker også fiskere og offshorearbeidere på skip og de som er innrullert i marinen.
Risøy bru

Risøy bru eller Risøybrua er en bro i Haugesund i Rogaland. Broen krysser Smedasundet og knytter tettbygde Risøy til fastlandet. Risøybroen er 361 meter lang, og seilingshøyden er 22 meter. Høyde over havet er 25,2 meter. Den ble bygget av AS Stoltz Røthing & Co og AS Høyer Ellefsen. Et skilt på broen forteller at Risøybroen ble bygget på 354 dager av 60 arbeidere. Broen ble åpnet 14. mai 1939 og rehabilitert i 1991 og 2008. Veien over broen er en arm av riksvei 47 (tidligere Fv935).
Mounth

Mounth er en fjellkjede i den sørlige enden av Strathdee i nordøstlige Skottland. Det er på engelsk vanligvis referert til med grammatikalsk artikkel, det vil si som «the Mounth». Navnet Mounth er en engelsk forvanskning av det skotsk-gæliske monadh, som på sin side er beslektet med walisiske mynydd, og kan opprinnelig ha vært et piktisk stedsnavn, og synes å ha betydningen fjell. Sammenlign med de skotske fjellene Monadhliath Mountains (Monadh Liath) og Monadh Mòr.
Tradisjonelt har ikke folket i nordlige Skottland betraktet Grampian-fjellene for å være en enkelt fjellkjede, men flere fjellkjeder. En av disse var Mounth. I vest er den kjent som Monadh Liath og Monadh Ruadh (Cairngorms), henholdsvis Grå Mounth og Rød Mounth.
Det fjellandskapet som Mounth utgjør danner en fjerntliggende fjellrygg av Grampian-fjellene som strekker seg fra Ballater i vest til kysten av Nordsjøen umiddelbart nord for Stonehaven. Historisk har fjellkjeden utgjort en betydelige barriere som til en viss grad har isolert nordøstlige Skottland fra det skotske lavlandet, fysisk som kulturelt. I middelalderen ble en veibane, kjent som Causey Mounth, bygget for å forbinde Stonehaven med Aberdeen ved å benytte en høytliggende fjellvei formet for å trenge gjennom myrområdet i østlige Mounth. Denne ruten gikk mellom Cowie Castle, Muchalls Castle, naturområdet Portlethen Moss og broen over elven Dee, Bridge of Dee (Brig o' Dee). Denne veien ble benyttet av jarlen av Marischal og markien av Montrose da de ledet hær på 9 000 covenanter i det første slaget i krigen i de tre kongeriker i 1639.
Øyvind Storli Hoel

Øyvind Storli Hoel (født 31. juli 1984) er en norsk bassist fra Oppdal. Sommeren 2007 tok han over som bassist i det norske rockebandet Bigbang etter Lasse Weeden. Før dette hadde han deltatt på innspillingen av bandets album Too Much Yang som ble utgitt tidligere samme år. Storli Hoel flyttet med Bigbang til Los Angeles sommeren 2007. Siden 2009 har han vært medlem av det norske bandet Superfamily. Storli Hoel har tidligere spilt i det alternative countryrockbandet teXum.
Mengele Zoo

Mengele Zoo er en roman fra 1989 av den norske forfatteren Gert Nygårdshaug. Dette er første bok i en kvintologi som også kalles Mino-serien og fortsetter med Himmelblomsttreets muligheter, Afrodites basseng, Chimera og Zoo Europa.
Historien handler om Mino Aquiles Portoguesa, som er født i en landsby i Latin-Amerikas regnskoger. Faren lærer ham å jakte på sommerfugler. En dag rammer katastrofen landsbyen, og Mino går ut i verden alene. Etter hvert blir han grunnlegger av «Mariposa-bevegelsen», oppkalt etter (den fiktive) sommerfugl-arten Mariposa mimosa. Mariposa er spansk for «sommerfugl».
Boken tar opp temaer som miljøvern, nord-sør-konflikt og imperialisme, og ikke minst hvordan man velger å prioritere sine verdier. Til tross for at Mengele Zoo beskriver verden sett fra en av Jordas mest ettersøkte terroristers øyne, er det lett for leseren å ta parti med Mino gjennom hele boken. Han dukker også opp i Nygårdshaugs senere romaner Himmelblomsttreets muligheter, Afrodites basseng og Fortellernes marked.

Utmerkelser

Boken ble kåret til «folkets favoritt» i forbindelse med litteraturfestivalen på Lillehammer i 2007.
Kings Peak

Kings Peak er med sine 4 123 moh. det høyeste fjellet i delstaten Utah i USA. Det ligger i fylket Summit County, som har de 39 høyeste toppene i delstaten. Fjellet er oppkalt etter geologen og fjellklatreren Clarence King.
Tripurantaka

Tripurantaka er en manifestasjon av den hinduiske guden Shiva som framstår som en mektig kriger, med fire armer og bevæpnet med bue.
Prins Valiant

Prins Valiant er en tegneserie av Harold Foster. Foster både skrev og tegnet serien fra 1937 til 1971. I 1971, etter å ha prøvd ut andre tegnere som Wallace Wood og Gray Morrow, overlot Foster tegningen til John Cullen Murphy. Foster fortsatte å skrive og skissere sidene til 1980. John Cullen Murphys sønn, Cullen Murphy, overtok skrivingen. Prins Valiant er en de lengste løpende eventyrseriene fortsatt under produksjon. I 2004 overtok Gary Gianni som tegner, med Mark Schulz som tekstforfatter.
Serien er en kronologisk biografi over den fiktive prins Valiants liv. Den begynner med at en introduksjon av hans far, Aguar, konge av Thule. Thule omfatter ifølge kartene i serien Nord-Trøndelag og det sørlige Nordland, med hovedsetet, borgen Vikingholm, i nærheten av dagens Steinkjer. Aguar må flykte til England etter at tyrannen Sligon har tilranet seg tronen. Valiant vokser opp i de britiske sumpområdene. Som 16-åring blir han slått til ridder av det runde bord av Kong Arthur, og senere gjenerobrer faren Thule. På sine reiser treffer Valiant den vakre dronning Aleta av Tåkeøyene, som han først tar for en trollkvinne, men som blir hans livs kjærlighet som han etablerer familie sammen med.
Serien foregikk opprinnelig i en fiktiv middelalder, med drageligende uhyrer og magi. Foster plasserte den etter hvert i en mer konkret historisk ramme. Valiant og Aleta gifter seg i året 455, under vandalenes herjing av Roma. Men det historiske er ikke konsekvent fremstilt, da kong Arthurs England tilhører riddertiden under høymiddelalderen, og vikingene hører hjemme på 800-tallet. Navnene som nyttes har liten gjenkjennelse til tradisjonelle nordiske vikingnavn. Serien ble så merløsrevet fra den historiske rammen, og en rekke episoder med bl.a. den østromerske keiser Justinian kan tyde på at handlingen er flyttet til 500-tallet, og serien ble igjen mer preget av fri fantasi.
I Norge ble Prins Valiant oversatt og distribuert av Bulls pressetjeneste og i mange år gikk den i Magasinet For Alle, så i Spøk og Spenning, for så å bli del av det ukentlige tegneseriebladet Skippern. Fra 1987 ble serien utgitt på norsk av Thule forlag.
I 1953 laget regissøren Henry Hathaway en film basert på tegneserien, med Robert Wagner som Valiant og Janet Leigh som Aleta. I filmen er Aleta en britisk prinsesse, og søster av Ilene som var Vals første kjærlighet i tegneserien.
Halsfjorden

Halsfjorden er en fjordarm av Stokkafjorden i Vefsn kommune i Nordland. Fjorden har en lengde på 8 kilometer til gården Sørfjorden i bunnen av Sørfjorden.
Fjorden har innløp mellom Skonsengodden i sør og Merra ved Halsneset i nord. Fjorden går først østover. Grenda Husvik ligger på nordsiden av fjorden. Fra Husvik går Alsneset sørover i fjorden og derfra deler fjorden seg i tre. Halsan går nordover, Grytåfjorden går sørøstover, mens Sørfjorden går sørover. Sørfjorden er noen hundre meter lenger enn Halsan.
Boudh (distrikt)

Demografi

Ved folketellingen i 2011 var det 439 917 innbyggere i distriktet, mot 373 372 i 2001. Den urbane befolkningen utgjør 4,65 % av befolkningen.
Barn i alderen 0 til 6 år utgjorde 13,43 % i 2011 mot 16,35 % i 2001. Antallet jenter i den alderen per tusen gutter er 975 i 2011 mot 966 i 2001.
Southern Gas Corridor

Southern Energy Corridor er et gassinfrastrukturprosjekt  som skal åpne opp for import av naturgass fra Det kaspiske hav til Europa for å øke den europeiske energiforsyningen.
Det 3197 kilometer lange prosjektet går gjennom South Caucasus-rørledningen til Tyrkia, gjennom Trans-Anatolian Pipeline til Hellas og videre til Italia gjennom den transadriatiske rørledningen. Disse prosjektene vil skape en ny sørlig gasskorridor til Europe og ventes å kunne starte gassleveranser på rundt 10 bcm i 2019. Gassleveransene av prosjektet vil øke med Shah Deniz steg 2 som skal frakte 16 milliarder kubikkmeter gass i året.
Kosnadene blir rundt 41,5 milliarder dollar for gassinfrastrukturprosjektet Southern Gas Corridor.
Baruwa Enterprise Edition

Baruwa Enterprise Edition er en Linuxdistribusjon fra Sør-Afrika som er basert på CentOS. Distribusjonen har til hensikt å sørge for sikkerhet ved e-post, beskytte seg mot viruser og forsøk på datainntrenging. Distribusjonen er tilgjengelig på 25 språk.
Distribusjonen støttet datamaskinarkitekturen 64-biter x86-64.
Versjon 6.7 ble lansert 10. august 2015. Versjon 6.8 ble lansert 13. juni 2016.
Friidrett under Stillehavslekene 1991

Friidrett under Stillehavslekene  1991. Friidrett var en av flere sporter som var med i de niende stillehavslekene som ble arrangert i Port Moresby i Papua Ny-Guinea i perioden 7. til 21. september 1991. Det var niende gangen som friidrett var med på programmet under stillehavslekene. Det var 41 øvelser, tjueåtte for menn og tretten for kvinner. Fiji ble beste nasjon med ti gullmedaljer foran Ny-Caledonia og Papua Ny-Guinea med ni hver.
FriFagbevegelse.no

Historie

Fri Fagbevegelse dukket første gang opp som navn på LOs illegale medlemsblad under den nazistiske okkupasjonen av Norge i årene 1940–1945. Tross gjentatte opprullinger og arrestasjonsbølger lyktes det å holde avisa gående fra starten sommeren 1941 og til krigens slutt. Prisen ble høy; minst 122 medarbeidere ble arrestert. 19 mistet livet.

I dag

Etter krigen ble Fri Fagbevegelse beholdt som navn på LOs organ fram til 1985 da bladet endret navn til LO-avisa Fri Fagbevegelse og senere LO-Aktuelt. I dag videreføres det tradisjonsrike navnet som navn på den felles nettportalen til LO-Aktuelt og LO-forbundenes fagblader. 
Nettportalen begynte som nettavisen LO-Nytt foran LO-kongressen i 2001, med Stein Erik Syrstad som ansvarlig redaktør. I dag oppdateres nettportalen FriFagbevegelse.no løpende med nyheter, reportasjer, fakta/bakgrunnsstoff og kommentarer om fagbevegelse, arbeidsliv og politikk.
FriFagbevegelse er en redaksjon i stiftelsen LO Media. Fra 1. januar 2018 fikk FriFagbevegelse og papirmagasinet LO-Aktuelt felles ansvarlig redaktør: Tore Ryssdalsnes. Svein-Yngve Madssen fortsatt som redaktør i LO-Aktuelt og Frode Rønning fortsatte som redaktør i FriFagbevegelse. Ryssdalsnes er også daglig leder for LO Media.
FriFagbevegelse lager også podkasten Rørsla.
Vest-Telemark Skikrins

Vest-Telemark Skikrins er en tidligere krets i Norges Skiforbund.
Telemark Skikrets ble delt i Øst-Telemark Skikrets, Vest-Telemark Skikrins og Grenland Skikrets i 1918.
De tre kretsene ble slått sammen til Telemark Skikrets igjen i 1986.